LEGISLATÍVNA RADY VLÁDY
SLOVENSKEJ REPUBLIKY

                                                                                       Na rokovanie vlády SR
                                                                                       dňa 12. januára 2005
                                                                                       K materiálu č.23130/2004
                                                                                       K bodu č.

                                                    STANOVISKO

k návrhu poslanca Národnej rady Slovenskej republiky Karola Ondriaša na vydanie zákona o ingerencii do niektorých občianskych a obchodných záväzkových vzťahov plynúcich zo zmluvy o pôžičke, zmluvy o výpožičke, zmluvy o úvere a kúpnej zmluvy a o zmene a doplnení niektorých zákonov                        (zákon o úžere)
______________________________________________________________

                                                           I.

Návrh poslanca Národnej rady Slovenskej republiky Karola Ondriaša na vydanie zákona o ingerencii do niektorých občianskych a obchodných záväzkových vzťahov plynúcich zo zmluvy o pôžičke, zmluvy o výpožičke, zmluvy o úvere a kúpnej zmluvy a o zmene a doplnení niektorých zákonov (zákon o úžere) predkladá na rokovanie vlády SR podpredseda vlády a minister spravodlivosti SR Daniel Lipšic na základe § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov.

     Cieľom navrhovanej právnej úpravy je zabezpečiť väčšiu právnu istotu a ochranu zmluvných občianskoprávnych a obchodnoprávnych vzťahov, ak dôjde ku konaniu v rozpore s etickými princípmi a dobrými mravmi, znížiť mieru ich porušovania a odstrániť zo života občanov úžeru a iné trestné činy, spáchané proti majetku, najmä úžeru pri poskytovaní pôžičky v peňažnej i nepeňažnej forme.

                                                                 II.

Návrh zákona nepredpokladá dopad na verejné financie a nebude mať vplyv na zamestnanosť a životné prostredie.

                                                             III.

     Legislatívna rada vlády Slovenskej republiky prerokovala návrh zákona na svojom zasadnutí 14. decembra 2004 a odporučila vláde s návrhom nesúhlasiť z dôvodov uvedených v priloženom stanovisku. Ministerstvo spravodlivosti SR ako predkladateľ návrhu na rokovanie vlády SR vyslovilo nesúhlas s predloženým návrhom.

                                                             IV.

Návrh

S T A N O V I S K O
vlády Slovenskej republiky

k návrhu poslanca Národnej rady Slovenskej republiky Karola Ondriaša na vydanie zákona o ingerencii do niektorých občianskych a obchodných záväzkových vzťahov plynúcich zo zmluvy o pôžičke, zmluvy o výpožičke, zmluvy o úvere a kúpnej zmluvy a o zmene a doplnení niektorých zákonov (zákon o úžere)
______________________________________________________________

Vláda vyslovuje s predmetným návrhom zákona  n e s ú h l a s, a to z týchto dôvodov:

1. Navrhované znenie zákona má množstvo právnych nedostatkov. Ide najmä o problém nepriamej novelizácie Trestného zákona, neaplikovateľnosť a duplicitu niektorých pojmov a úprav v návrhu zákona s platnými ustanoveniami Občianskeho zákonníka a nesúladu s existujúcimi ustanoveniami zákona č. 483/2001 Z.z. o bankách a o zmene a doplnení niektorých zákonov v znení neskorších predpisov. Problematická je aj úprava do ustanovení Obchodného zákonníka, pretože ide o popretie základnej zásady súkromného práva – zásady zmluvnej voľnosti. V súvislosti s novelizáciou zákona č. 483/2001 Z.z. o bankách a o zmene a doplnení niektorých zákonov v znení neskorších predpisov dochádza k rozporu tiež s niektorými ustanoveniami tohto zákona.

2. Okrem toho má návrh veľa legislatívno-technických nedostatkov, napr. nesprávne sú uvedené poznámky pod čiarou, chybná je interpunkcia, v čl. I § 2 je vo všetkých odsekoch  nadbytočné sloveso „byť“ v príslušnom tvare („je“) a nesprávne sú číslované odseky, v § 3 je použitý nevhodný výraz „pôžička“ a v článkoch II. až IV. nie sú uvedené všetky novely Občianskeho zákonníka, Obchodného zákonníka a zákona č. 483/2001 Z.z. o bankách a o zmene a doplnení niektorých zákonov v znení neskorších predpisov.

     V Bratislave 5. januára 2005
     Vypracovala: Lucia Mäsiarová

Schválil: Štefan  G r m a n
               generálny riaditeľ
          sekcie vládnej legislatívy

                                                                             Daniel   L i p š i c
                                                                             podpredseda vlády,
                                                                       minister spravodlivosti SR
                                                               a predseda Legislatívnej rady vlády SR